b'\n_START_ARTICLE_\nGustav Vasas inntog i Stockholm 1523\n_START_SECTION_\nMotivet\n_START_PARAGRAPH_\nBildet viser Sveriges blivende konge Gustav Vasa idet han rir inn i Stockholm 24. juni 1523. Motivet var kjent i samtiden, fra Johan Gustaf Sandbergs (1782-1854) kalkmalerier i Vasakoret i Uppsala domkirke. I Larssons versjon kommer kongen ridende p\xc3\xa5 en hvit hest og mottas av byens borgere ved den s\xc3\xb8ndre byporten. Byborgerne overgir byens n\xc3\xb8kler til kongen. Kongen er midt i bildet og rir over en vindebro dekorert med blomster og girlandre. Kongen f\xc3\xb8lges av en h\xc3\xa6rstyrke._NEWLINE_I det f\xc3\xb8rste utkastet til bildet b\xc3\xa6rer Gustav Vasa renessansedrakt med barett, og rir p\xc3\xa5 en svart hest. I den neste skissen, fra 1904, b\xc3\xa6rer kongen rustning, krone og rir p\xc3\xa5 en hvit hest.\n_START_SECTION_\nPriskonkurranse\n_START_PARAGRAPH_\nNationalmuseum i Stockholm \xc3\xa5pnet i 1866 og den tyske arkitekten St\xc3\xbcler hadde anbefalt at de store veggflatene i trappehallen burde avsettes til fresker. Det ble imidlertid fra flere hold anbefalt at man ikke forhastet seg med \xc3\xa5 realisere dette, da det p\xc3\xa5 den tiden ikke fantes svenske kunstnere med de n\xc3\xb8dvendige ferdighetene. I 1883 utlyste museet en konkurranse om dekorering av veggene. Det kom inn 14 forslag, men ingen av dem ble antatt. Det ble utdelt en andrepremie til Gotthard Werner, og M\xc3\xa5rten Eskil Winge fikk hederlig omtale._NEWLINE_En ny konkurranse ble vedtatt i statsr\xc3\xa5d i 1887, og det ble bestemt at motivene skulle v\xc3\xa6re fra svensk historie: P\xc3\xa5 de seks veggflatene i nedre trappehall skulle det vises motiv fra svensk historie etter 1500, mens de to veggfeltene i \xc3\xb8vre trappehall skulle skildre begivenheter fra oldtid eller middelalder. Et jury ble sammensatt av museets styre sammen med professorene Viktor Rydberg, August Malmstr\xc3\xb6m og Carl Curman, og i februar 1888 ble svenske kunstnere invitert til \xc3\xa5 sende inn tegninger og skisser til utf\xc3\xb8relse av bildene. Carl Larsson, som denne v\xc3\xa5ren var opptatt med trityket Rokoko-Ren\xc3\xa4ssans-Nutida konst sendte under pseudonymet Allt f\xc3\xb6r fosterlandet inn forslag til tre motiv: Karl XII i Bender, Linn\xc3\xa9 inf\xc3\xb6r hovet p\xc3\xa5 Drottningholm samt Bellman i Sergels atelj\xc3\xa9. Juryen vedtok i januar 1889 \xc3\xa5 tildele en f\xc3\xb8rstepris p\xc3\xa5 800 kr til Gustaf Cederstr\xc3\xb6m for Ansgarius predikande kristendomen, Larsson fikk en andrepremie \xc3\xa0 800 kr og M\xc3\xa5rten Eskil Winge fikk 500 kr for Slaget vid Fyrisvall. B\xc3\xa5de Cederstr\xc3\xb6m og Larsson ble bedt om \xc3\xa5 sende inn nye skisser. Til tross for at begge kunstnerne gjorde endringer i sine forslag ville ikke juryen godkjenne disse, og i juni 1890 ble det utlyst en ny konkurranse._NEWLINE_H\xc3\xb8sten 1890 leide Larsson et atelier p\xc3\xa5 Glasbruksgatan p\xc3\xa5 S\xc3\xb6dermalm; her utarbeidet han nye forslag til alle \xc3\xa5tte veggflatene. For de to \xc3\xb8verste feltene foreslo han Gustav II Adolf landstiger i Tyskland og Gustaf Vasas int\xc3\xa5g i Stockholm midsommarafton 1523. Konkurranseforslagene ble utstilt, og i Dagens Nyheter skrev signaturen "-den": \xc2\xabBeundrande m\xc3\xa5ste man taga av hatten f\xc3\xb6r Gustaf Vasas int\xc3\xa5g i Stockholm. Carl Larssons sublima komposition, med sina stolta dj\xc3\xa4rva linjer och en f\xc3\xa4rgverkan av st\xc3\xb6rsta sk\xc3\xb6nhet. Man m\xc3\xa5ste f\xc3\xb6rv\xc3\xa5nas \xc3\xb6ver att den f\xc3\xb6rr s\xc3\xa5 ober\xc3\xa4knelige och tjufpojksaktige Carl Larsson kunnat lyckas s\xc3\xa5 v\xc3\xa4l med denna monumentala uppgift.\xc2\xbb_NEWLINE_Juryen vedtok likevel h\xc3\xb8sten 1891 \xc3\xa5 gi oppdraget med \xc3\xb8vre trappehall til Cederstr\xc3\xb6m, og hans Ansgarius predikar kristendomen. Juryen var delt, men flertallet hadde samlet seg om at \xc3\xb8vre hall skulle brukes dels til Ansgar, og dels til et annet motiv fra gammel historie. Beslutningen f\xc3\xb8rte til at 35 svenske kunstnere undertegnet et protestskriv, stilet til regjeringen. I skrivet avviser man juryflertallet og anbefaler langt p\xc3\xa5 vei Larssons utkast. Blant underskriverne var prins Eugen, Geskel Saloman, Richard Bergh, Georg Pauli samt Anders Zorn. Da juryen m\xc3\xb8ttes p\xc3\xa5 ny i november 1893 vedtok de \xc3\xa5 foresl\xc3\xa5 for regjeringen en l\xc3\xb8sning hvor \xc3\xb8vre trappehall ble delt mellom Ansgar og et motiv med Gustav II Adolf. Regjeringen overlot den endelige vurderingen til Konstakademien som anbefalt Gustav Vasa og Gustav II Adolf i \xc3\xb8vre trappehall. Dette ble omsider vedtatt i februar 1894. Oppdraget med \xc3\xa5 lage et Gustav Vasa-motiv ble tildelt Cederstr\xc3\xb6m, som vegret seg, da han ikke ville at Larssons utkast skulle forbig\xc3\xa5s._NEWLINE_Larsson fikk p\xc3\xa5 sin side en bestilling p\xc3\xa5 kartonger til tre av veggfeltene i nedre trappehall. I 1896 bestilte juryen kartonger til de gjenst\xc3\xa5ende tre feltene i nedre hall, og mottok 25\xc2\xa0000 kr i honorar for hver vegg. De seks flatene ble utf\xc3\xb8rt sommeren 1896. Juryen var imidlertid kritisk til arbeidet, og ba om flere detaljendringer. Sp\xc3\xb8rsm\xc3\xa5let om Gustav Vasas int\xc3\xa5g.. ble lagt til side, og \xc3\xa5ret etter bestemte juryen av de gjenv\xc3\xa6rende arbeidene i trappehallen skulle utsettes.'